Oikeusministeriö

Lausuntopyyntö 12.11.2013

Lausunto isyyslain uudistamisesta 56/2013

Työryhmä ehdottaa isyyden tunnustamismenettelyn ajanmukaistamista avioliiton ulkopuolella syntyvien lasten osalta, siten että useimmissa tapauksissa isyys on mahdollista tunnustaa ennalta äitiysneuvolakäyntien yhteydessä. Lähtökohtaisesti pidämme tätä hyvänä ehdotuksena, koska laki on vanhentunut yhteiskunnallisten muutosten vuoksi. Siirtymävaiheessa on huolella valmisteltava ja koulutettava neuvolan henkilökuntaa tehtävään. Heidän tulee tarkkaan pystyä selvittään tuleville vanhemmille tunnustamisen merkitys ja oikeusvaikutukset sekä huoltajuuteen liittyvät vaihtoehdot. Ainoastaan hyvin ja selkeästi tehty työ vähentää lastenvalvojien työtä tulevaisuudessa. Asiakkaan oikeus saada hyvää palvelua tulee taata.
Mietimme miksi isyysasiakirjoja ei voi lähettää suoraan neuvolasta maistraattiin vaan ne pitää lähettää lastenvalvojien kautta, joiden luona ne odottavat 30 päivää peruuttamisajan päättymistä ja tämän jälkeen lastenvalvojat lähettävät ne vahvistettavaksi maistraattiin. Lastenvalvoja voisi laatia uudet asiakirjat, mikäli jo tunnustanut peruu tunnustuksensa 30 päivän sisällä syntymästä. Täten papereiden kiertoa vähennettäisiin. Oletettavaa on, että muutoksia tunnustukseen tulee vähemmän kun että tunnustus perutaan.
Uudella ehdotetulla menettelytavalla isyys vahvistetaan aikaisintaan 30 päivää syntymän jälkeen. Tämä on jopa nykyistä hitaampi tapa. Mikäli vanhemmat haluavat esim. virallistaa lapsen nimen nopeasti syntymän jälkeen heidän tulee vanhan mallin mukaan edetä, koska se tapa on nopeampi.  
Mielestämme lapsen edun mukaista olisi, että isyys voitaisiin tunnustaa etukäteen esim. vasta sen jälkeen kun ½ odotusajasta on kulunut, Ts. määritellään koska isyyden tunnustaminen aikaisinaan etukäteen voisi tehdä. Raskauden alkuvaiheessa tulevat vanhemmat voivat olla hyvin epätietoisia ja valmistautumattomia uuteen tilanteeseen. Raskauden edetessä vanhemmat tarkemmin pystyvät realistisesti arvioimaan kykynsä esim. yhteishuoltajuuteen.  
Epäselvissä tilanteissa lastenvalvojat edelleen ottavat vastaan isyyden tunnustamiset. Tämä pätee myös pariskunnan asuessaan virallisesti eri osoitteissa, vaikka heillä on tiivis yhteiselämä. Mikäli vanhemmat myös haluavat tehdä sopimuksen elatuksesta, vaikka asuisivat yhdessä, heidän tulee asioida lastenvalvojan luona. 
Neuvolahenkilökunnalle ko. muutos tulee olemaan iso muutos. Heidän koulutukseen ja työvälineisiin on varattava riittävästi resursseja. Jotta neuvolanhenkilökunta pystyy tarkistamaan, että tulevat vanhemmat asuvat yhdessä, heillä tulisi myös olla väestörekisteri tietojensaantioikeudet. Uudistuksen myötä olisi hyvä myös päivittää nykyiset lomakkeet, jotka liittyvät isyyden tunnustamiseen.
On hyvä, että isyys pystytään tunnustamaan myös lapsen kuoleman jälkeen, niissä tilanteissa joissa lapsi on kuollut niin pian syntymän jälkeen, että tunnustamislausumaa ei ole voitu antaa lapsen eläessä. Asialla on todella suuri merkitys vanhemmille, varsinkin siitä näkökulmasta minkä sukunimen lapsi kantaa.
Työryhmän mietintö on ristiriitainen rakennepoliittisen ohjelman kanssa, missä isyyden selvittäminen ja vahvistaminen oltaisiin siirtämässä valtiolle.

Maria Andersson			Annika Immonen
Sosiaali- ja perhepalveluiden johtaja		lapsiperhetyön päällikkö